google/wiki40b huggingface dataset:
Girolamo Ghinucci

Bakgrunn

Girolamo Ghinucci var fra en sienesisk baknierfamilie. Han ble kannik ved katedralen der i Siena. Han ble så sekretær for pave Julius II.

Biskop

Han var biskop av Ascoli Piceno 1512–1518. Senere var han pave Leo Xs nuntius i England. Kong Henrik VIII utnevnte ham til en av sine rådgivere, og han var i tre år den engelske ambassadør til Spania. Han ble utnevnt til biskop av Worcester i 1522, men tiltrådte aldri, og ble utvist da kongen brøt med paven – skjønt bispetittelen beholdt han til sin død. Han var også administrator av Malta 1523–1538.

Kardinal

Han ble utnevnt til kardinal i mars 1535 av pave Paul III under hans andre konsistorium. Han var en ivrig forkjemper for kirkelig reform, og satt i en kommisjon for dette formål (de øvrige medlemmer var kardinalene Giovanni Piccolomini, Lorenzo Campeggio, Girolamo Simoneta, Gasparo Contarini, Alessandro Cesarini og  Rodolfo Pio de Carpi) 
Senere satt han i en kommisjon for forberedelse av et reformkonsil, sammen med Giovanni Domenico de Cupis, Lorenzo Campeggio, Giacomo Simoneta, Gasparo Contarini, Gian Pietro Carafa, Giacomo Sadoleto, Alessandro Cesarini og Reginald Pole.  
Sammen med kardinalene Alessandro Cesarini og Giovanni Domenico de Cupis fikk han i oppdrag å megle fred mellom kong Frans I av Frankrike og keiser Karl V. I 1540 var han medlem av en kardinalskommisjon for reformen av Den romerske kurie, sammen med Giovanni Domenico de Cupis, Reginald Pole, Alessandro Cesarini, Giovanni Maria del Monte, Bartolomeo Guidiccioni, Marino Grimani, Girolamo Aleandro, Nicolò Ridolfi, Gasparo Contarini, Gian Pietro Carafa og Marcello Cervini.
Anna Nicole Smith

Død

8. februar 2007 ble Smith funnet bevisstløs på et hotell i Hollywood i Florida, og alle forsøk på å redde livet hennes var til ingen nytte. I etterkant ble det lenge spekulert i dødsårsaken, og om hun ble drept eller begikk selvmord. Obduksjonsrapporten som ble lagt frem 26. mars fastslo imidlertid at var snakk om en overdose bestående av «sovepiller og minst åtte andre medikamenter».
Albi kraftverk

Albi kraftverk er et tidligere, kombinert kullkraftverk og varmekraftverk i departementet Tarn i Frankrike. Det hadde en installert produksjonskapasitet på 250 MW fordelt på 1 blokk / turbin. Operatør var Electricite de France. 
Anlegget ble utbygd i 1969 og stengt i 2006. Innen 2013 skal stedet tilbakeføres fullstendig til sitt opprinnelige utseende og restene av kraftverket fjernes helt. Brenselstypen var opprinnelig steinkull, og tungolje.
Semantisk rolle

Semantiske roller, eller tematiske roller, er i lingvistikken en beskrivelse av betydninga som en nominalfrase har i forhold til handlinga eller tilstanden som uttrykkes av verbet i ei setning. For eksempel i setninga «Per spiste et eple», er Per den som utfører spisinga, og har dermed den semantiske rolla agens, mens et eple er det som blir spist, og har den semantiske rolla patiens.
Semantiske roller er uavhengige av syntaktiske funksjoner. For eksempel kan det syntaktiske subjektet i ei setning være både agens («Jeg åpna døra»), instrument («Nøkkelen åpna døra») eller patiens («Petter falt ned trappa»).
I mange språk markeres enkelte semantiske roller med bestemte kasus. For eksempel har ungarsk et instrumentaliskasus som eksplisitt markerer instrumentet i ei setning.

Semantisk rolleoppmerking

Semantisk rolleoppmerking er en oppgave i naturlig språkprosessering som består av automatisk deteksjon av semantiske argumenter knyttet til predikater eller verb i en setning, og klassifisering av deres spesifikke roller. Nåværende forsøk på automatisk semantisk rolleoppmerking er basert på veiledet maskinlæring og bruker ofte FrameNet og PropBank som ressurser for å spesifisere hva som teller som et predikat, definere settet av roller som brukes i oppgaven, og gi opplærings- og testdata.
Klosterenga økologiboliger

Klosterenga økologiboliger (Klosterenga borettslag) er en økologisk bygård i Gamlebyen i Bydel Gamle Oslo i Oslo. Borettslaget ligger i Nonnegata 17-21 med inngang fra sør via Østfoldgata, en sidegate til Schweigaards gate. Bygningens nordlige fasade ligger mot Klosterenga skulpturpark. Borettslaget er tilknyttet Ungdommens Selvbyggerlag (USBL) og sto innflyttingsklart i mars 2000.
Bygningen er på 6 etasjer og består av 35 leiligheter fordelt på 10 toroms-, 10 treroms- og 15 fireromsleiligheter.
Det økologiske boligprosjektet er det første i sitt slag i Norge. Målet var å lage en energieffektiv og miljøvennlig bygård. Bygningen har blant annet solfangere på taket for varmtvann og gulvvarme til leilighetene, fasaden mot sør har dobbelt glassvegg som en del av et passivt solvarmesystem og det er varmegjenvinning og balansert ventilasjon i leilighetene. Sentralstøvsuger, utvidet avfallssortering, kompostreaktor, økologisk bakgård og lokal rensing av gråvann er andre elementer i bygårdens økologiske profil.
Rapphøne

Utseende og atferd

Rapphøna er på størrelse med en fjellrype, spraglet i gråbrun og har ensfarget lysebrunt hodeparti.
Rapphøna hekker i store deler av Europa og videre inn i Sentral-Asia. Den spiser helst frø og korn.
Mølladammen skole

Ansatte

Skolen har drøyt 60 ansatte. Skolens rektor er Gunvor Alderslyst. 
Skolen har et sosialpedagogisk team der hvor avdelingsledere, rektor, miljøarbeider, arbeidsplass tilitsvalgt, elevrådsleder og nestleder sitter. Skolen har også rådgivende organer som, FAU, SU og Elevrådet. FAU og SU leder velges ved første møte. Lederen i elevrådet velges i et lukket valg innad i elevrådet ved oppstart av året. Nestleder av elevrådet bistår lederen i han/huns arbeid. 
Skolen har faglærere i historie, geografi, matematikk, samfunnskunnskap, naturfag, RLE, Mat og Helse, kroppsøving, sløyd, design, tegning, norsk, nynorsk og fremmedspråkene tysk, spansk og fransk. Det jobber også faglærere med fagkunnskaper i valgfagene, Medier og Kommunikasjon, Sal og Scene, Teknologi og Breddeidrett.

Skolens fasiliteter

Skolen har to skolekjøkken, to naturfagsaler, tegnesal, sløydsal, design og håndverk rom, bibliotek, musikkrom, bandrom, miljøstasjon og 18 klasserom. 
Skolen har også to gymsaler som brukes av elevene hver dag. Den har også en utendørs håndballbane, lengdegrop, kulestøtsbane, basketkurver, sandvolleyballbane, to badmintonbaner, frisbeegolfbane og et uteklasserom. I 2013 ble det oppført en ballbinge bak gymsalen.
Lee Framley

Bakgrunn

Frawley har funksjonshemming i venstre fot, som hun fikk etter en rideulykke i 1998. Hun har begrenset bevegelighet i kneet, ingen fungerende muskler i leggen, og begrenset bevegelighet i ankel og tær. I 2012 ble hun den første idrettsutøveren noen sinne som representerte De amerikanske Jomfruøyer i paralympiske leker.
Sørsand

Sørsand ligger på yttersida av Skogsøya i Øksnes kommune i Nordland. Selve Sørsandvika, den store sandstranda, ligger åpent og eksponert til mot storhavet. Neset litt lenger nord, hvor den gamle bebyggelsen ligger, er mer beskyttet bak holmer og skjær. Her var ett av Vesterålens største fiskevær rundt 1900, med fiskemottak, hus og kapell, men etter at alle flyttet derfra i 1956 ble husene revet, og lite er igjen av bebyggelsen i dag.
For å komme seg til Sørsand er man avhengig av egen båt fra Langøya, eller man kan ta hurtigbåten til Tunstad og derifra ta turen over fjellet og ned til sanden. Man kan lande på den langgrunne sanden mot vest, men det er langgrunt, og den fine sanden suger fast båten og gjør det umulig å få den flyttet. Oppankring ved berget nord for stranden er å anbefale. Ellers er det en vik nedenfor bebyggelsen med god dybde for de fleste fritidsbåter.
Det sosialistrevolusjonære partiet

Det sosialistrevolusjonære partiet (PSR, SRs, eller Esers; Russisk: Партия социалистов-революционеров (ПСР), эсеры) var et stort agrarsosialistisk politisk parti i Russland på begynnelsen av 1900-tallet. Partiet ble stiftet i 1901 og var demokratisk sosialistisk og dets viktigste velgergrunnlag var leilendingene på landsbygda. Partiet bygget direkte på narodnikbevegelsen som anså at det viktigste potensialet for endring lå hos bøndene. Partiet spilte dessuten en viktig rolle i 1905-revolusjonen.
Etter februarrevolusjonen i 1917 delte det makten med andre demokratiske og liberale krefter i den russiske provisoriske regjering. I november 1917 vant de flertallet av de nasjonale stemmene i Russlands aller første demokratiske valg (i den russiske konstituerende forsamling), men ble snart splittet og ble så beseiret og ødelagt av bolsjevikene i løpet av den russiske borgerkrigen og påfølgende forfølgelse (den røde terroren).
Grunnkrets

Grunnkrets er en mindre geografisk enhet som brukes for å arbeide med og presentere regionalstatistikk. Begrepet er brukt av Statistisk sentralbyrå for å lage statistisk grunnlag for kommunal og regional analyse, forvaltning og planlegging. Det er rundt 14 000 grunnkretser i Norge.
Grunnkretser skal være stabile i en rimelig periode, de skal bestå av geografisk sammenhengende områder, de bør også være mest mulig ensartet når det gjelder natur og næringsgrunnlag, kommunikasjonsforhold og bygningsmessig struktur. Delområder ligger mellom kommune og grunnkretsene, slik at data som blir for detaljert på grunnkretsnivå kan løftes opp et nivå. Det er lagt vekt på at delområder hører naturlig sammen kommunikasjonsmessig og gjerne er en naturlig enhet.
Arras

Historie

Opprinnelig var Arras bosetningen til en keltisk stamme kalt Atrebates, og ble senere en romersk garnisonsby kalt Atrebatum.
Den ligger i den tidligere nederlandske og franske provinsen Artois. I mange hundreår var Arras på grensen mellom Frankrike og Nederlandene, og området byttet ofte eiere før det endelig ble værende fransk sent på 1600-tallet. Festningsverkene som Vauban bygget hjalp til med å holde byen fransk. Byen har vært nært knyttet til handel med Flandern, og ble senere et viktig senter for dyrking og prosessering av sukkerroer.
Unionen i Atrecht (det nederlandske namnet for Arras) ble signert her i januar 1579 av det katolske fyrstedømmet i Nederlandene som var lojale til kong Filip II av Habsburg. Dette fremprovserte Unionen i Utrecht senere samme måned.
Under første verdenskrig lå Arras nær fronten og flere slag ble utkjempet i nærheten, blant andre slaget ved Arras der flere tunneler under byen fra middelalderen, som tyskerne ikke kjente til, ble en viktig faktor for at franskmennene klarte å holde byen. Byen ble derimot hardt rammet og måtte bygges opp igjen etter krigen. Under andre verdenskrig ble byen okkupert av tyskerne og 240 mistenkte franske motstandsfolk ble henrettet her.
TV-aksjonen 2008

TV-aksjonen 2008 var den 35. TV-aksjonen og ble arrangert til inntekt for Blå Kors Norge. Mottoet for aksjonen var «I sentrum står et menneske». Kong Harald var høy beskytter for årets TV-aksjon.

Formål

NRKs TV-innsamling høsten 2008 ble 14. juni 2007 tildelt Blå Kors og organisasjonens arbeid med forebygging, behandling og oppfølging av enkeltpersoner og familier som sliter med alkohol- og narkotikamisbruk. I tillegg skal det rettes et nytt og sterkt fokus på tilsvarende arbeid i land i Afrika, Asia og Øst-Europa der Blå Kors er representert.
Blå Kors sier de vil bruke de innsamlede midlene fra aksjonen til følgende tre hovedmål: - Barn og unge fra hjem med rus skal løftes fram og gis nye tilbud. - Flere som trenger det skal få etablere seg med nytt nettverk og egen bolig. - Gjennom rusfaglig arbeid i institusjoner og kompetansesentra i utviklingsland og Øst-Europa vil en bidra til å få i stand positive endringer i folks helse- og livssituasjon.

Bøssebærere

TV-aksjoner er avhengige av frivillige bøssebærere.
Triatlon under Stillehavslekene 2011

Triatlon under Stillehavslekene  2011. Triatlon var en av flere sporter som var med i de fjortende stillehavslekene som ble arrangert i Nouméa på Ny-Caledonia i perioden 27. august til 10. september 2011. Det var sjette gangen som triatlon var med på programmet under stillehavslekene. Det var en individuell konkurranse for menn og en for kvinner samt en lagkonkurranse basert på de individuelle plasseringene. Ny-Caledonia ble beste nasjon med to gullmedaljer foran Tahiti med en.
Firkant

En firkant er et polygon med fire sidekanter. I matematikk brukes også synonymene kvadrilateral  og kvadrangel eller, mindre vanlig, tetragon. 
Sidekantene møtes i de fire hjørnene.  Et linjestykke mellom to hjørner som ikke er en sidekant kalles en diagonal.  I en såkalt enkel firkant vil ingen av sidekantene krysse hverandre, og summen av de innvendige vinklene vil være 360°.  Omkretsen av firkanten er lik summen av de fire sidelengdene.  
Firkanter kan videre klassifiseres i en rekke undergrupper, som parallellogram, rektangel, kvadrat og rombe.
Navnet «kvadrilateral» har opphav i latin, som en sammensetning av «quadri» = fire og «latus» = side.  Den greske formen «tetragon» betyr fire vinkler.

Klassifikasjon av firkanter

En firkant er syklisk dersom alle hjørnene ligger på en og samme sirkelbue.  Firkanten er likesidet dersom alle sidene er like lange.  I en ortodiagonal firkant er diagonalene ortogonale.  
En firkant er konveks dersom en vilkårlig rett linje skjærer sidekantene i maksimum to punkt.  En enkel firkant som ikke er konveks sies å være konkav.   
Firkanter kan klassifiseres i en rekke undergrupper.  Når man i dagligtale bruker en betegnelse på en gruppe høyere opp i hiearkiet vil det ofte være underforstått at man mener en figur som ikke også tilhører en undergruppe. Det vil si at selv om et parallellogram også er et trapes så vil man med «trapes» oftest tenke på trapeser som ikke er parallogrammer. Tilsvarende er det slik at selv om kvadratet er et rektangel, vil man med «rektangel» ofte mene rektangler hvor alle sider ikke er like lange, d.v.s som ikke er kvadrater.

Rombe

En rombe er en likesidet firkant.  Enhver rombe er også et parallellogram.  Diagonalene i en rombe er ortogonale, slik at romben er ortodiagonal.  Skjæringspunktet mellom diagonalene vil dele hver av diagonalene i to.

Kvadrat

Et kvadrat er både en rombe og rektangel, d.v.s. en figur der alle sidene er like lange og vinklene er 90°.   Et kvadrat er altså også en rombe, et rektangel, et parallellogram og et trapes.
Et kvadrat er et regulært polygon, det vil si både syklisk og likesidet.  
En enhetsfirkant eller enhetskvadrat er et kvadrat med sidelengder lik 1.  Som oftest er enhetskvadratet plassert med det ene hjørnet i origo og sidekanter orientert langs koordinataksene.

Drake

En drake er en enkel firkant der to og to sider har samme lengde og der to sider med samme lengde har et felles hjørne.
San Vitale

Arkitektur

Bygget er oktogonalt og kombinerer romanske element (kuppel, døråpninger og trinnvise tårn) med bysantinske elementer som polygonal apside, kapitéler og tynne mursteiner. Kirken er kjent for sin rike bysantinske mosaikk, den største og best bevarte utenfor Istanbul. Den er den eneste viktige kirke fra Justinian Is tid som har overlevd nesten intakt til i dag. Det antas at bygget dels er utformet på samme måte som Chrysotriklinos (Χρυσοτρίκλινος), seremonihallen i Det store palasset i Konstantinopel. Tårnet har fire klokker. Ifølge legenden ble kirken reist på martyren Sant Vitalis' dødssted.
Per Solemslie

Praksis

Han fikk sin første praksis hos Finn Bryn, deretter var han arkitekt i Finnmark under gjenreisingen etter krigen. Siden kom han til arkitektkontoret Arnstein Arneberg, som han drev videre sammen med Olav S. Platou og Finn Nilsson da Arneberg trakk seg tilbake. Her arbeidet han blant annet med restaureringer som måtte gjøres etter antikvariske krav.
Ulan-Ude

Historie

Området hvor det moderne Ulan-Ude ligger har vært befolket siden paleolittisk tid. Mellom 3 f.Kr. og 1 f.Kr. eksisterte det en Xiongnu-ringborgbosetning 15 kilometer fra bykjernen av det nåværende Ulan-Ude. I middelalderen kom området under den mongolske kultursfære. Fra Mongolrikets nedgang til den russiske koloniseringen var territoriet til Ulan-Ude en del av Tüsheet-khanatet. 
Bosetningen Udinskoje (russisk: Удинское) ble grunnlagt i 1666 som en festning av kosakker for å samle hyllest fra den lokale burjatiske befolkningen. I 1682—1685 ble festningen beleiret flere ganger av mongoler og mandsjurer som forsøkte å stoppe den russiske kolonisering av Transbajkal. 
I 1775 fikk den byrettigheter under navnet Udinsk, som ble endret til Verkhneudinsk (russisk: Верхнеу́динск) i 1783. På grunn av sin geografiske posisjon vokste byen raskt, og ble et betydelig handelssenter som knyttet Russland til Kina og Mongolia. Etter en stor brann i 1878 ble byen gjenoppbygd helt fra grunnen av. 
Under den  russiske borgerkrigen i april-oktober 1920 var Verkhneudinsk hovedstad i Den fjernøstlige republikk.
30. mai 1923 ble Verkhneudinsk hovedstad av Burjat-Mongolske autonome sovjetiske sosialistrepublikk.
27. juli 1934 fikk byen sitt nåværende navn; Ulan-Ude (burjatisk for Røde Uda).

Økonomi og næringsliv

Byen er det kulturelle og økonomiske senter i Transbajkal-området. 
I Ulan-Ude ligger den Statlige Flyfabrikk Nr. 99 , som blant annet produserer flytypene Mil Mi-14,Mil Mi-8 og Su-25.

Transport

Ulan-Ude er et knutepunkt mellom den transsibirske og den transmongolske jernbanen.
Ulan-Ude lufthavn (Bajkal) ligger 15 km vest for bysentrum, mens den mindre Ulan-Ude Vostotsjnyj lufthavn ligger 12 km mot øst.
Innenfor byen består kollektivtrafikken av trikker, busser og marsjrutka (rutetaxi).

Severdigheter

Ikke langt fra Ulan-Ude, nær landsbyen Ivolginsk, ligger et buddhistisk kloster (Dazan). Byen har også et etnografisk museum, som viser den historiske tilstedeværelsen av de forskjellige folkegruppene i regionen: evenker, områdets urinnvånere, burjater, et mongolsk folk, som tradisjonelt bekjenner seg til Vajrayana-buddhismen, Semejskije, et trosfellesskap av såkalte gammeltroende, og russere. 
Byen er også kjent for sitt monumentale minnesmerke over Vladimir Lenin på byens sentrale torg, det største Leninhodet i verden. 
Langs elvebreddene i byens historiske sentrum ligger gamle herskapshus til handelsmenn, rikt dekorert med utskjæringer i tre og stein. De representerer utsøkte eksempler på russisk klassisisme.

Utdanning

Byen har mange institusjoner for høyere utdanning, herunder Burjatias statlige jordbruksakademi, Burjatias statlige universitet, Østsibirske statlige akademi for kultur og kunst og Østsibirske statlige teknologiske universitet.
Zinovij Rozjestvenskij

Bakgrunn

Zinovij Petrovitsj Rozjestvenskij var sønn av en lege som virket i St. Petersburg. Han ble interessert i sjøfart allerede i ung alder, og som 16-årig klarte han å bli opptatt i den russiske marine. Han ble femtemann i sitt kull (1868), ble tatt inn i Østersjøflåten, og bestemte seg for en karriere som artillerioffiser. Derpå ble han tatt opp ved Mikhailov-akademiet i St. Petersburg. Denne utdannelsen varte til 1873, og han hadde da løytnants grad. Kort tid etter ble han medlem av den russiske kommisjon for skipsartilleri, og innehadde dette vervet i ti år. 
I 1875 giftet han seg og året etter fikk paret en datter.

Aktiv offiserstjeneste

Rozjestvenskij deltok som ung sjøoffiser med utmerkelse i den russisk-tyrkiske krig 1877-78, var under den første sino-japanske krig 1894-95 sjef for et russisk orlogsfartøy stasjonert i Det fjerne østen, ble 1898 kontreadmiral og var 1903-04 nestsjef for den russiske marinestab. 
Rozjestvenskij ble sendt ut under den russisk-japanske krig den 11. oktober 1904 fra Libau til Øst-Asia som sjef for den i største hast og ytterst tilfeldig utrustede russiske østersjøeskaderen. Allerede ved passeringen av Doggerbank i Nordsjøen vant eskadren et lite misunnelsesverdig rykte ved å beskyte (natten til 21. oktober) en britisk fiskeflåte i den tro at det var japanske mineleggere. Et fiskefartøy ble senket og fem skadet.  To mann ble drept og 29 såret. 
Etter at de mest robuste fartøyene hadde rundet Kapp det gode håp og de øvrige passert gjennom Suezkanalen, ble eskadren gjenforent 7. januar 1905 ved Madagaskar. Dagen før hadde nyheten om Port Arthurs fall kommet. Det egentlige mål for eskadrens ferd var derved borte, men for å redde den russiske krigsære bestemte man at man likevel skulle østover og slå seg frem til Vladivostok. Den 8. mai forente man seg i Kamranibukten med admiral Nikolaj Nebogatovs eskader som 15. februar hadde seilt ut fra Libau. 
Den 27. mai støtte man sammen med den japanske flåte under Togo Heihachiro i slaget ved Tsushima. Rysserne var overlegne i antall slagskip, men underlegne i kryssere og mindre fartøyer. Japanerne hadde dessuten modernisert sitt artilleri og var bedre utdannet og hadde lang stridserfaring. De vant en like lett som lysende seier. Det som var unnsluppet under dagens strid ble offer for torpedobåtangrep etter mørkets frembrudd. Rozjestvenskij selv ble såret og tatt til fange; Nebogatov, som forsøkte å flykte mot Vladivostok, ble omringet og overgav seg.
Da Rozjestvenskij etter fredsslutningen kom hjem, ble han i april 1906 stilt for krigsrett. Tsarens domstol var klar over at det var admiral Nikolaj Nebogatov som hadde overgitt den russiske flåte, ettersom Rozjestvenskij var blitt såret og var bevisstløs under det meste av slaget, og var veldig nølende til hans insistering på at ansvaret var hans. Rozjestvenskij var fast i sitt forsvar av sine underordnede kommandanter og fastholdt at han alene bar det fulle ansvar, og erklærte seg skyldig i tapet av slaget. Retten frikjente han imidlertid for ansvar for nederlaget, men han ble umiddelbart avskjediget.  
Han tilbragte sine siste siste år i ubemerket stillhet.
Vultee V-1

Konstruksjon og utvikling

Prototypen (betegnet V-1) var et hel-metal, lav-vinget endekker med opptrekkbart understell. Det fløy første gang 19. februar 1933 og hadde plass til seks passasjerer og en pilot. Produkjonsmodellen fikk betegnelsen V-1A og hadde noe større og lengre skrog. Det rommet åtte passasjerer og to piloter. Produksjonen opphørte i 1936 etter at 24 fly pluss prototypen hadde blitt bygget.
En sjøflyversjon på pongtonger ble solgt til Sovjetunionen sammen med lisensrettigheter for bygging der. Denne fikk beteglsen V-1AS og en eksekutiv- versjon ble betegnet V-1AD (for Deluxe). Ingen fly ble bygget i Sovjetunionen.

Flyet i bruk

American Airlines kjøpe i det minste 13 eksemplarer pluss prototypen (etter at den var modifisert for to piloter) og tatt i bruk i 1934. Det var da de raskeste passasjerfly. De ble brukt på ruter som Great Lakes til Texas. Også Bowen Airlines i Texas brukte flytypen. De ble solgt i 1936 og erstattet med tomotors fly, da amerikanske luftfartsmyndigheter la strenge restriksjoner på en-motors passasjerfly.

Bevarte eksemplarer

Et fly er bevart og utstilt i Virginia Aviation Museum ved Richmond Airport i Virginia og navngitt  Lady Peace II for å minnes den opprinnelige Lady Peace som ble brukt for dobbeltkryssingen New York-London-New York. Den ble restaurert og fløyet i 1971 av Harold Johnston fra Colorado.
Punainen jättiläinen

Punainen jättiläinen er et finsk forlag som gir ut manga og manhwa. Det ble grunnlagt i april 2005 av Antti Grönlund. Det ble kjøpt opp av Tammi i 2009. På grunn av dette så arbeider Punainen jättiläinen sammen med Sangatsu Manga.
Probatus Spectra Linux

Probatus Spectra Linux er en tidligere kommersiell Linuxdistribusjon som var basert på Red Hat Enterprise Linux, og som rettet seg mot næringslivet. Distribusjonen ble utviklet av Probatus, som ønsket å ha mer innflytelse på hva som skulle inkluderes av programvare i Linuxdistribsjoner. Dette gjaldt ikke minst produkter fra Probatus.
Distribusjonen inneholdt evalueringsversjoner av profesjonell Linux-programvare, en massiv kunnskapsdatabase og et eksklusivt sett med utviklingsverktøy.
Distribusjonen benyttet skrivebordsmiljøene GNOME, KDE og Enlightenment og vindusbehandleren WMaker, og støttet datamaskinarkitekturen 32-biter x86.
Versjon 1.1 ble lansert 18. april 2002. Siste versjon var 2.2 fra 4. september 2002.
Penichrolucanus

Utseende

Ganske små (5-7 millimeter), avlange, mørke, noe blanke biller. De er blant de aller minste hjortebillene. Slekten kjennes lett på at føttene (tarsene) er tydelig reduserte og ganske korte. Ellers minner de om små gjødselbiller (Aphodiinae). Hannens kjever er ikke forstørrede, men hodet er noe utvidet mot siden og skovlformet.

Levevis

I alle fall noen av artene lever i (gamle?) termitt-tuer, der larvene trolig eter dødt organisk materiale.

Utbredelse

Slekten finnes i Sørøst-Asia, fra Tibet i vest til Salomonøyene i øst.